
FM aicina nākotnē veidot koncentrētāku Kohēzijas politiku

Piektdien, 2. oktobrī, Finanšu ministrijas (FM) valsts sekretāra vietnieks ārvalstu finanšu līdzekļu koordinācijas jautājumos Andžs Ūbelis piedalās augsta līmeņa sanāksmē Briselē, lai kopā ar citu Eiropas Savienības (ES) dalībvalstu pārstāvjiem diskutētu par ES Kohēzijas politikas mērķiem un pamatotību nākotnē. Paredzētas arī diskusijas par efektīvāku pieeju politikas ieviešanai un līdzekļu apguvei. 

„Latvijas interesēs ir, lai Kohēzijas politikai pēc 2013. gada tiek saglabāts tās sākotnējais mērķis – attīstības atšķirību izlīdzināšana starp mazāk attīstītajām teritorijām un pārējo ES. Latvijai ir svarīgi piedalīties diskusijās un aizstāvēt valsts intereses, lai arī pēc 2013. gada Latvija varētu saņemt ES Kohēzijas politikas atbalstu vismaz tādā pašā apmērā kā 2007.–2013. gada ES fondu plānošanas periodā,” skaidro A. Ūbelis.
Tāpat Latvijas interesēs ir, lai šī politika kļūtu koncentrētāka un katram ES reģionam politikas atbalsts būtu koncentrēts uz ierobežotu skaitu jomu. A. Ūbelis norāda: „Šobrīd vērojama pretēja situācija, kad no Kohēzijas politikas finansējuma „ēdienkartes” Latvija „nogaršo” mazliet no katra ēdiena, investējot gandrīz visās jomās, tā vietā lai ”paēstu” no 3–5 pilnvērtīgiem ēdieniem, kas nozīmētu viena plānošana perioda ietvaros noteikt 3–5 galvenās jomas, savukārt nākamajos plānošanas periodos noteikt citas jomas.” 

Kohēzijas politikas mērķis ir mazināt atšķirības starp ES reģioniem un mazāk attīstīto reģionu atpalicību. Latvijai Kohēzijas politikas finansējums ir iespēja palielināt valsts konkurētspēju. Tāpat ES Kohēzijas politikas investīcijas (Eiropas Sociālais fonds, Eiropas Reģionālās attīstības fonds un Kohēzijas fonds) ir būtisks finanšu instruments Latvijas ekonomikas stabilizēšanai, ar ko piesaistīt papildu līdzekļus uzņēmējdarbības attīstībai, eksporta veicināšanai, izglītības un labklājības jautājumu risināšanai, kā arī enerģētikas un transporta sektoru attīstībai. 

Latvijas nacionālā pozīcija par Kohēzijas politikas nākotni tika izskatīta un apstiprināta šā gada 29. septembra Ministru kabineta sēdē. 

Informācijas sagatavotājs:
Agnese Beļkeviča
Preses nodaļa
Tālr. 67083938

Agnese.Belkevica@fm.gov.lv
[image: image1.jpg]